Predkladacia  správa

S cieľom prediskutovať širšie výzvy transatlantickej bezpečnosti a víziu budúcej Európy sa v Bratislave v dňoch 19. - 20. marca 2004 uskutoční medzinárodná konferencia s účasťou predsedov vlád. Na konferenciu sú pozvaní predsedovia vlád krajín, ktoré boli na summite NATO v Prahe pozvané stať sa členmi Organizácie Severoatlantickej zmluvy, predsedovia vlád ašpirantských krajín do Severoatlantickej aliancie, predsedovia vlád Vyšehradskej štvorky, ako aj predsedovia vlád Turecka, ktoré bude hostiteľom summitu NATO v roku 2004 a Írska, ktoré bude v čase konferencie predsedníckou  krajinou EÚ. Pozvaní sú tiež poprední predstavitelia členských krajín NATO a EÚ a ďalšie významné osobnosti medzinárodnej scény, ktoré prispeli k posilneniu transatlantických vzťahov a vzťahov medzi NATO a EÚ. Očakáva sa účasť cca 200 zahraničných a 30 domácich hostí. Konferencia sa bude konať pod záštitou predsedu vlády SR a jej mimovládny komponent podporí GMF US.

Konferencia nadviaže na výsledky úspešnej medzinárodnej konferencie „Európske nové demokracie: Líderstvo a zodpovednosť“, ktorá sa uskutočnila v máji roku 2001. 

V roku 2004 sa Slovenská republika stane členským štátom Severoatlantickej aliancie a  Európskej únie. Spomínaná medzinárodná konferencia by mala predstaviť SR ako krajinu, ktorá aktívne prispieva k posilňovaniu transatlantickej  bezpečnosti, stability a solidarity. Jej základnou myšlienkou je zvýšiť vzájomnú úroveň dialógu, načrtnúť víziu ďalšej európskej politickej integrácie v širšom zmysle  a posilniť vzťahy medzi EÚ a NATO.  Slovensko tak získava príležitosť, aby sa medzinárodná konferencia na jej pôde stala významným medzníkom v procese smerujúcom od Pražského summitu NATO po nadchádzajúce stretnutie hláv štátov a predsedov vlád krajín Severoatlantickej aliancie v Istanbule.

V súvislosti s prípravou a realizáciou uvedeného podujatia predseda vlády SR menoval vedúceho Úradu vlády SR Štefana Hudeca predsedom Prípravného výboru, ktorý tiež predkladá na rokovanie vlády SR rámcový návrh programu medzinárodnej konferencie.

Organizovanie medzinárodnej konferencie s účasťou predsedov vlád bude mať zvýšené nároky na štátny rozpočet v sume cca 10 mil. Sk. Táto suma vychádza zo skutočných nákladov a potrieb jednotlivých rezortov počas predchádzajúcej konferencie pri zohľadnení cenového rastu. Financovanie konferencie navrhujeme riešiť uvoľnením finančných prostriedkov z rezervy vlády SR schválenej na rok 2004. Návrh finančného zabezpečenia medzinárodnej konferencie v nadväznosti na Zásady vlády SR na poskytovanie prostriedkov z rezervy vlády, ktoré boli schválené uznesením vlády č. 374 z 2. mája 2001 bude riešený predložením osobitného materiálu na rokovanie vlády.